arnastofnun/IGC-2024 huggingface dataset:
Skráningarkerfi bifreiða Þingsályktunartillaga - þingskjal nr. 837

1989–90. – 1059 ár frá stofnun Alþingis.

112. löggjafarþing. – 480 . mál.

Sþ.

837. Tillaga til þingsályktunar um skráningarkerfi bifreiða.

Flm.: Jón Sæmundur Sigurjónsson.

Alþingi ályktar að fela ríkisstjórninni að sjá um að þjónusta við skráningu bifreiða verði aukin þannig að hinir gömlu einkennisbókstafir skráningarsvæða verði innleiddir að nýju án þess að afnema kosti hins nýja fastnúmerakerfis.

Greinargerð.

Víða um land má heyra raddir fólks sem saknar gömlu staðarmerkinganna í skráningarkerfi bifreiða. Menn vilja gjarnan bera þau kennsl á vegfarandann að vita hvaðan hann kemur. Það má vera að hér sé fyrst og fremst um tilfinningalegar ástæður að ræða, en hiklaust má finna margar þarfar ástæður fyrir því að bifreiðar verði aftur skráðar eftir svæðum. Ef leitað er að bifreið, t.d. frá Akureyri, og leitað er eftir aðstoð almennings er hægara um vik með slíkt þegar einkennisstafur er þekktur. Eins er auðveldara að leggja á minnið að um bláa eða gráa A eða R bifreið hafi verið að ræða í sambandi við ýmis tilvik, t.d. við skyndilegan flótta frá slysstað, þegar athygli sjónarvotta væri þörf en henni ekki beitt sem skyldi.

Nú eru vissulega margir góðir kostir því samfara að hafa föst skráningarnúmer bifreiða og er óþarfi að telja þá upp. Það er heldur ekki lagt til að það kerfi verði lagt niður - þvert á móti.

Á hinum nýju fastnúmerum bifreiða er fyrsta sætið autt og ætlað t.d. fyrir skjaldarmerki. Þá koma tveir bókstafir og síðan þrír tölustafir, t.d. BC–123. Hið auða sæti er í fæstum tilfellum notað af bifreiðaeigendum.

Samkvæmt þeirri hugmynd sem hér er lögð fram væri auða sætið notað fyrir einkennisbókstaf svæðis. Fyrir bifreið frá Akureyri væri númerið t.d. ABC–123, þ.e. þrír bókstafir og þrír tölustafir, þar sem fyrsti bókstafurinn sýndi ávallt af hvaða svæði bifreiðin kæmi.

Einkennisbókstafinn mætti líma á númersplötuna líkt og gert er með skoðunarmerkið nú. Ef bifreið er seld á milli skráningarsvæða heldur hún fasta númerinu, en límmerkið gamla er rifið af og annað sett í staðinn með hinum nýja einkennisbókstaf.

Þetta fyrirkomulag er til þess fallið að sameina kosti hins gamla og hins nýja skráningarkerfis bifreiða.
Möguleikar Bláa lónsins Nefndarálit - þingskjal nr. 839

1989–90. – 1059 ár frá stofnun Alþingis.

112. löggjafarþing. – 153 . mál.

Sþ.

839. Nefndarálit um till. til þál. um könnun á fjölþættum möguleikum Bláa lónsins við Svartsengi.

Frá allsherjarnefnd.

Nefndin hefur fjallað um tillöguna og bárust henni umsagnir um hana frá bæjarstjórn Grindavíkur, Ferðamálaráði Íslands, Hitaveitu Suðurnesja, Sambandi sveitarfélaga á Suðurnesjum, Sambandi veitinga- og gistihúsa og Samtökum psoriasis- og exemsjúklinga.

Nefndin telur eðlilegt að auk þeirra aðila, sem haft verði samráð við um könnun þessa og nefndir eru í tillögugreininni, verði einnig sérstaklega tilgreind bæjaryfirvöld í Grindavíkurbæ. Því leggur nefndin til að þingsályktunartillagan verði samþykkt með eftirfarandi

BREYTINGU:

Á eftir orðunum „Samband sveitarfélaga á Suðurnesjum“ í 2. mgr. komi: Grindavíkurbæ.

Ingi Björn Albertsson og Kristinn Pétursson voru fjarverandi afgreiðslu málsins.

Alþingi, 28. mars 1990.

Guðni Ágústsson, form., frsm.

Jón Kristjánsson, fundaskr.

Eggert Haukdal.

Kars Steinar Guðnason.

Guðrún Helgadóttir.
Breytingar á samningi um stofnun Fríverslunarsamtaka Evrópu Stjórnartillaga - þingskjal nr. 856

1989–90. – 1059 ár frá stofnun Alþingis.

112. löggjafarþing. – 491 . mál.

Sþ.

856. Tillaga til þingsályktunar um staðfestingu breytinga á samningi um stofnun Fríverslunarsamtaka Evrópu (EFTA) vegna fríverslunar með fiskafurðir.

(Lagt fyrir Alþingi á 112. löggjafarþingi 1989–90.)

Alþingi ályktar að heimila ríkisstjórninni að fullgilda fyrir Íslands hönd breytingar á 26., 27., 28. og 38. gr. samnings frá 4. janúar 1960 um stofnun Fríverslunarsamtaka Evrópu (EFTA) og á viðauka E við þann samning eins og samþykkt var í ráði Fríverslunarsamtakanna 14. júní 1989. Breytingarnar eru birtar sem fylgiskjal með ályktun þessari.

Fylgiskjal.

(Texti ekki til tölvutækur.)
Möguleikar Bláa lónsins Þingsályktun - þingskjal nr. 880

112. löggjafarþing 1989–1990.

Nr. 12/112.

Þskj. 880 - 153. mál.

Þingsályktun um könnun á fjölþættum möguleikum Bláa lónsins við Svartsengi.

Alþingi ályktar að fela ríkisstjórninni að láta gera könnun á möguleikum á uppbyggingu við Bláa lónið við Svartsengi með það að markmiði að nýta þá möguleika sem staðurinn hefur upp á að bjóða. Einkum skal beint sjónum að hvernig megi nýta lækningamátt lónsins fyrir Íslendinga og útlendinga, svo og að fyrirhuguð starfsemi tengist ferðamannaþjónustu almennt.

Við þetta starf verði haft náið samstarf við Hitaveitu Suðurnesja, Samband sveitarfélaga á Suðurnesjum, Grindavíkurbæ, Ferðamálasamtök Suðurnesja, landlæknisembættið, Samtök psoriasis- og exemsjúklinga og aðra þá sem málinu kunna að tengjast.

Samþykkt á Alþingi 5. apríl 1990.
Könnun á aðstöðu einstaklinga með glúten-óþol Nefndarálit - þingskjal nr. 888

1989–90. – 1059 ár frá stofnun Alþingis.

112. löggjafarþing. – 26 . mál.

Sþ.

888. Nefndarálit um till. til þál. um könnun á aðstöðu einstaklinga með glúten-óþol.

Frá félagsmálanefnd.

Nefndin hefur fjallað um tillöguna á nokkrum fundum. Umsagnir bárust frá Samtökum fólks með glúten-óþol, Tryggingastofnun ríkisins og landlækni. Einnig komu á fund nefndarinnar til viðræðu um málið Ólafur Ólafsson landlæknir, Páll Sigurðsson, ráðuneytisstjóri í heilbrigðis- og tryggingaráðuneytinu, og Gestur Pálsson barnalæknir.

Umsagnaraðilar mæla með að tillagan hljóti afgreiðslu. Fulltrúi Samtaka fólks með glúten-óþol segir m.a. í umsögn sinni:

„Samkvæmt upplýsingum frá Svíþjóð munu sjúklingar með glúten-óþol fá aðstoð með skattaívilnunum og væri það vafalaust æskilegasta lausnin hérlendis, nema ef farið væri að greiða út bætur ... Við hvetjum því eindregið til þess að yfirvöld sjái ástæðu til að kanna hvernig að málum er staðið á öðrum Norðurlöndum svo koma megi málefnum einstaklinga hérlendis, sem haldnir eru sjúkdómnum, í betra horf.“

Í viðtölum við ofangreinda um málið kom fram að líkt væri ástatt um ýmsa fleiri hópa sem þjást af ofnæmi eða skyldum sjúkdómum og væru svipað settir og fólk með glúten-óþol. Þá var dregið í efa að fjöldi sjúklinga með glúten-óþol hérlendis væri jafnmikill og talið hefur verið og látið er liggja að í greinargerð með tillögunni. Rannsóknir hafa farið fram um nokkurt skeið á glúten-óþoli hjá börnum hérlendis og aðeins örfá ný tilfelli greinst með sjúkdóminn. Sjúkdómurinn er mun sjaldgæfari á Íslandi en annars staðar á Norðurlöndum, t.d. Svíþjóð og í Bandaríkjunum. Þannig virðist þessi sjúkdómur almennt séð frekar í rénun en vexti að sögn Gests Pálssonar læknis. Það breytir samt ekki eðli vandans hjá þeim sem haldnir eru glúten-óþoli.

Félagsmálanefnd vefengir ekki að verulegur aukakostnaður geti fallið á einstaklinga sem haldnir eru glúten-óþoli. Það gildir hins vegar um ýmsa fleiri hópa sem haldnir eru ofnæmi gagnvart fæðutegundum. Því virðist ekki sjálfgefið að taka glúten-óþol sérstaklega út úr í þessu efni.

Nefndin hvetur yfirvöld heilbrigðis- og tryggingamála til að kanna hversu mikil brögð eru að því að fólk haldið ofnæmissjúkdómum, þar á meðal glúten-óþoli, standi verr að vígi hér á landi gagnvart tryggingum og greiðslu opinberra gjalda en samsvarandi hópar í nágrannalöndum og geri tillögur um leiðréttingar eftir því sem réttmætt er talið. Í trausti þess að það verði gert leggur nefndin til að tillögunni verði vísað til ríkisstjórnarinnar.

Alþingi, 3. apríl 1990.

Hjörleifur Guttormsson, form., frsm.

Rannveig Guðmundsdóttir, fundaskr.

Guðni Ágústsson.

Kristinn Pétursson.

Birgir Ísl. Gunnarsson.

Alexander Stefánsson.

Anna Ólafsdóttir Björnsson.
Afnám einkasölu ríkisins á tóbaksvörum Þingsályktunartillaga - þingskjal nr. 894

1989–90. – 1059 ár frá stofnun Alþingis.

112. löggjafarþing. – 510 . mál.

Sþ.

894. Tillaga til þingsályktunar um afnám einkasölu ríkisins á tóbaksvörum.

Flm.: Ingi Björn Albertsson, Friðrik Sophusson.

Alþingi ályktar að fela fjármálaráðherra að undirbúa og leggja fyrir næsta þing frumvarp til laga um afnám einkasölu ríkisins á tóbaksvörum og aðrar nauðsynlegar lagabreytingar í því sambandi. Frumvarpið heimili frjálsan innflutning og dreifingu á tóbaksvörum án þess að dregið sé úr þeim tekjum sem ríkissjóður hefur nú af sölu tóbaksvara.

Greinargerð.

Með tillögu þessari er lagt til að innflutningur og heildsala á tóbaki verði gefin frjáls og jafnframt verði gjaldtaka ríkisins af tóbaksvörum einfölduð þannig að tekið verði upp eitt gjald, tóbaksgjald, er lagt sé á tóbaksvörur í stað þeirra gjalda og skatta sem leggjast núna á þessa vöru.

Eðlilegra er fyrir ríkið og mun einfaldara miðað við núverandi aðstæður að afla þeirra tekna af tóbakssölu, sem taldar eru æskilegar á hverjum tíma, með beinni skattlagningu á innflutning tóbaks og framleiðslu í stað þess að ná þessum tekjum inn með einkasölu. Einkasalan hefur í raun aðeins falist í að annast innflutning, birgðahald og dreifingu fyrir umboðsmenn tóbaksframleiðenda. Þá er og óviðeigandi í ljósi þess hve skaðsemi tóbaksneyslu er talin ótvíræð að ríkið skuli stunda verslun með tóbak.
Enska sem fyrsta erlenda tungumálið Þingsályktunartillaga - þingskjal nr. 930

1989–90. – 1059 ár frá stofnun Alþingis.

112. löggjafarþing. – 533 . mál.

Sþ.

930. Tillaga til þingsályktunar um að enska verði kennd sem fyrsta erlenda tungumálið í grunnskóla.

Flm.: Ingi Björn Albertsson, Hreggviður Jónsson.

Alþingi ályktar að fela menntamálaráðherra að breyta aðalnámsskrá þannig að enska verði kennd sem fyrsta erlenda tungumálið í grunnskóla.

Greinargerð.

Um langan aldur hefur danska verið fyrsta erlenda tungumálið sem börn og unglingar hafa lært í skólum. Hvílir þessi hefð m.a. á sögulegum grunni. Í 42. gr. laga um grunnskóla, nr. 63/1974, með síðari breytingum, er fjallað um efni aðalnámsskrár og í h-lið greinarinnar segir að sett skuli ákvæði í aðalnámsskrá um „kennslu í erlendum tungumálum, og séu forsendur fyrir vali þeirra annars vegar að varðveita tengslin við uppruna þjóðarinnar og norræna menningu og hins vegar að opna Íslendingum leið til samskipta við sem flestar þjóðir“.

Í ljósi þess að enska nýtur sífellt meiri viðurkenningar sem aðaltungumálið á alþjóðlegum vettvangi telja flutningsmenn rétt að leggja meiri rækt við enskukennslu í skólum þannig að enska verði fyrsta erlenda tungumálið sem kennt er börnum á grunnskólastigi. Skilar það nám sér almennt mun betur sem veganesti fyrir framtíðina en svo rík áhersla á nám í Norðurlandatungumálum. Því er lagt til að Alþingi álykti um að fela menntamálaráðherra að breyta aðalnámsskrá í þessa veru.
Sakaskrá Þingsályktunartillaga - þingskjal nr. 937

1989–90. – 1059 ár frá stofnun Alþingis.

112. löggjafarþing. – 540 . mál.

Sþ.

937. Tillaga til þingsályktunar um breytingar á sakaskrá.

Flm.: Ásgeir Hannes Eiríksson.

Alþingi ályktar að fela dómsmálaráðherra að undirbúa breytingar á reglum um sakaskrá þannig að framvegis verði brot felld brott úr sakaskrá þegar þau hafa ekki lengur ítrekunaráhrif. Verkinu verði lokið fyrir þingbyrjun haustið 1990.

Greinargerð.

Brot manna og dómar eru færðir á svokallaða sakaskrá og sakavottorð gefin út með hliðsjón af henni þegar þörf krefur. Þannig eru oft gamlir dómar árum og áratugum saman á sakaskrá fólks þó að svokölluð ítrekunaráhrif gildi ekki lengur, þ.e. að dómarnir hafi ekki lengur áhrif á þyngd næstu dóma. Ítrekunaráhrifin fyrnast á fimm árum.

Þess vegna er lagt til að dómar falli út af sakaskrá fólks eftir fimm ár eða þegar ítrekunaráhrif dóma fyrnast.
Sala eigna á nauðungaruppboðum Þingsályktunartillaga - þingskjal nr. 947

1989–90. – 1059 ár frá stofnun Alþingis.

112. löggjafarþing. – 550 . mál.

Sþ.

947. Tillaga til þingsályktunar um sölu eigna á nauðungaruppboðum.

Flm.: Ásgeir Hannes Eiríksson.

Alþingi ályktar að fela dómsmálaráðherra að undirbúa og leggja fram frumvarp um að fasteignir manna séu ekki seldar langt undir markaðsverði á nauðungaruppboðum heldur verði þess freistað að selja þær á frjálsum fasteignamarkaði. Verkinu verði lokið fyrir þingbyrjun haustið 1990.

Greinargerð.

Í því slæma efnahagsástandi, sem ríkt hefur að undanförnu, hefur nauðungarsala aukist og meiri harka færst í viðskipti. Þess eru dæmi að fólk hefur misst fasteignir sínar á nauðungaruppboðum fyrir mun lægra verð en fengist hefði með frjálsri sölu á almennum markaði. Fyrir bragðið fá kröfuhafar oft minna í sinn hlut og þolendur sitja eftir með skuldir sínar ógreiddar en eignalausir. Þriðji aðili utan úr bæ fleytir rjómann af þessum viðskiptum og hagnast á kostnað hinna tveggja.

Því er hér lagt til að fógetar og aðrir uppboðshaldarar geti leitað eftir frjálsri sölu á fasteignum ef þau boð sem koma á nauðungaruppboðum eru langt undir sannanlegu og eðlilegu markaðsverði eignar á hverjum tíma.
Útgáfa hæstaréttardóma Þingsályktunartillaga - þingskjal nr. 948

1989–90. – 1059 ár frá stofnun Alþingis.

112. löggjafarþing. – 551 . mál.

Sþ.

948. Tillaga til þingsályktunar um að fella niður nöfn fólks við útgáfu hæstaréttardóma.

Flm.: Ásgeir Hannes Eiríksson.

Alþingi ályktar að fela dómsmálaráðherra að breyta útgáfu hæstaréttardóma þannig að felld verði niður nöfn á fólki sem þar kemur við sögu. Breytingarnar taki gildi við útgáfu næstu hæstaréttardóma eftir samþykkt þessarar ályktunar og taki til endurútgáfu eldri rita í framtíðinni.

Greinargerð.

Allir dómar Hæstaréttar eru gefnir út á Íslandi og er sú útgáfa einkum hugsuð sem handbók fyrir lögmenn og dómara og aðra sem vilja kynna sér faglegu hliðina á dómsmálum og lögfræðina á bak við dómana. Útgáfan er því fagleg.

Í hæstaréttardómum eru allir málavextir nákvæmlega raktir, meðferð mála hjá lögreglu og fyrir dómstólum. Fólk er þar kallað til sögunnar undir fullu nafni og heimilisfangi og ítarlega greint oft frá högum hvers og eins. Sakaskrár fólks birtar þar sem við á og aðrar persónulegar upplýsingar. Þannig birtast oft mjög viðkvæmar upplýsingar um fjölda fólks í hæstaréttardómum.

Það færist hins vegar í vöxt að ýmsir lesi hæstaréttardóma til að forvitnast um aðra og hagi þeirra, en ekki til að lesa lögfræðina á bak við dómana. Hér er lagt til að fólk verði verndað fyrir þeirri hnýsni.

Lögfræðin í hæstaréttardómum er jafnskýr þó að nöfn fólks falli niður en það auðkennt á annan hátt. Fordæmi eru reyndar fyrir því í hæstaréttardómum þar sem fólk kemur við sögu í viðkvæmustu málum, svo sem barnsfaðernismálum og nauðgunarmálum. Sú breyting er líka í anda nýrra laga um söfnun persónuupplýsinga með tölvum.

Flutningsmaður þekkir þess dæmi að fólk veigrar sér við að áfrýja málum til Hæstaréttar vegna nafnbirtinga í hæstaréttardómum. Þannig hafa þessar nafnbirtingar áhrif á gang réttvísinnar í landinu og er það miður.
Áburðarverksmiðja ríkisins í Gufunesi Breytingartillaga - þingskjal nr. 967

1989–90. – 1059 ár frá stofnun Alþingis.

112. löggjafarþing. – 560 . mál.

Sþ.

967. Breytingartillaga við till. til þál. um Áburðarverksmiðju ríkisins í Gufunesi.

Frá Guðmundi G. Þórarinssyni.

Tillgr. orðist svo:

Alþingi samþykkir að fela ríkisstjórninni, í kjölfar þess atviks er eldur kom upp á ammoníaksgeymi Áburðarverksmiðju ríkisins í Gufunesi, að:

1. ráða viðurkennda sérfræðinga, erlenda ef þörf krefur, til þess að annast öryggisgreiningu á einstökum þáttum í starfsemi verksmiðjunnar og hættumat vegna hugsanlegra slysa eða óhappa er hent gætu; við öryggisgreiningu og hættumat skal taka mið af íbúðarbyggð á höfuðborgarsvæðinu,

2. skipa nefnd sérfræðinga helstu stofnana á sviði öryggismála og almannavarna hérlendis til þess að fylgjast með og fylgja eftir þeirri vinnu sem tilgreind er í 1. tölul.,

3. leita samkomulags við borgaryfirvöld í Reykjavík um að ríkisstjórn og borgaryfirvöld fjalli sameiginlega um framtíð verksmiðjunnar þegar öryggisgreining og hættumat liggja fyrir.
Ný samvinnulög Nefndarálit - þingskjal nr. 983

1989–90. – 1059 ár frá stofnun Alþingis.

112. löggjafarþing. – 478 . mál.

Sþ.

983. Nefndarálit um till. til þál. um ný samvinnulög.

Frá allsherjarnefnd.

Nefndin hefur fjallað um tillöguna. Við fyrri umræðu um hana lýsti viðskiptaráðherra yfir því að hann muni láta vinna að samningu frumvarps til nýrra samvinnulaga með það fyrir augum að það verði lagt fram í haust eins og tillagan gerir ráð fyrir. Í trausti þess að það verði gert leggur nefndin til að tillögunni verði vísað til ríkisstjórnarinnar.

Ingi Björn Albertsson og Kristinn Pétursson voru fjarverandi afgreiðslu málsins.

Alþingi, 10. apríl 1990.

Guðni Ágústsson,

form., frsm.

Jón Kristjánsson,

fundaskr.

Karl Steinar Guðnason.

Guðrún Helgadóttir.

Eggert Haukdal.
Tilfærsla verkefna og tekjustofna frá ríki til sveitarfélaga og héraða Nefndarálit - þingskjal nr. 985

1989–90. – 1059 ár frá stofnun Alþingis.

112. löggjafarþing. – 49 . mál.

Sþ.

985. Nefndarálit um till. til þál. um aukin verkefni sveitarfélaga.

Frá félagsmálanefnd.

Nefndin hefur fjallað um tillöguna og sendi hana fjölmörgum til umsagnar, þar á meðal til margra sveitarfélaga. Eftirtaldir umsagnaraðilar mæltu með samþykkt tillögunnar: Samtök sveitarfélaga á höfuðborgarsvæðinu, bæjarstjórn Blönduóss, bæjarstjórn Siglufjarðar, bæjarráð Borgarness, bæjarráð Stykkishólms, Fjórðungssamband Norðlendinga, Samtök sunnlenskra sveitarfélaga, bæjarráð Njarðvíkur, bæjarráð Hafnarfjarðar, bæjarráð Ólafsfjarðar, bæjarstjórn Egilsstaða, bæjarstjórn Dalvíkur, bæjarstjórn Akureyrar. Eftirtaldir umsagnaraðilar mæltu ekki með samþykkt tillögunnar eða töldu ekki tímabært að hefja þá vinnu sem hún gerir ráð fyrir: Bæjarstjórn Sauðárkróks, Fjórðungssamband Vestfirðinga, bæjarstjórn Ísafjarðar, Samband sveitarfélaga í Austurlandskjördæmi, bæjarstjórn Ólafsvíkur, bæjarstjórn Neskaupstaðar, bæjarráð Vestmannaeyja, bæjarráð Keflavíkur, bæjarstjórn Akraness, bæjarráð Selfoss. Á fund nefndarinnar kom Húnbogi Þorsteinsson, ráðuneytisstjóri í félagsmálaráðuneyti.

Lögð var fram í nefndinni skýrsla með upplýsingum um byggðamál á Norðurlöndum, tekin saman af Sigurði Helgasyni, fyrrv. sýslumanni, fyrir Byggðasamtökin Útvörð. Er þar sérstaklega gerð grein fyrir lýðræðislega kjörnum héraðsstjórnum og þróun byggðamála á Norðurlöndum að undanförnu. Einnig lá fyrir nefndinni skýrsla tekin saman fyrir Samband sveitarstjórna í Austurlandskjördæmi (ágúst 1989): Felst lausnin í fylkisstjórn? Skýrsla starfshóps um þriðja stjórnsýslustigið.

Nefndin er þeirrar skoðunar að æskilegt sé að stuðla að frekari valddreifingu í þjóðfélaginu með því að sveitarfélög, héraðsnefndir eða önnur samtök, sem mynduð kunna að verða, taki við verkefnum frá ríkinu enda sé tryggt að nauðsynlegir tekjustofnar fylgi. Undirbúningur slíkrar verkefnatilfærslu þarf að vera vandaður og taka mið af fenginni reynslu hér á landi og í nágrannalöndum. Aðdragandi að lagasetningu um þessi efni hefur verið langur hér á landi eins og gerðist við lagasetningu á síðasta ári um breytta verkaskiptingu ríkis og sveitarfélaga. Því telur nefndin réttmætt að stjórnvöld, í samvinnu við Samband íslenskra sveitarfélaga og landshlutasamtök sveitarfélaga, hefji könnun á því hvernig best verði staðið að tilfærslu á verkefnum og tekjustofnum. Í samræmi við þetta flytur nefndin breytingu á tillögunni á sérstöku þingskjali og leggur til að hún verði samþykkt þannig.

Kristinn Pétursson var fjarverandi afgreiðslu málsins.

Alþingi, 10. apríl 1990.

Hjörleifur Guttormsson,

form., frsm.

Rannveig Guðmundsdóttir,

fundaskr.

Alexander Stefánsson.

Anna Ólafsdóttir Björnsson.

Guðni Ágústsson.

Birgir Ísl. Gunnarsson.
Tilfærsla verkefna og tekjustofna frá ríki til sveitarfélaga og héraða Breytingartillaga - þingskjal nr. 986

1989–90. – 1059 ár frá stofnun Alþingis.

112. löggjafarþing. – 49 . mál.

Sþ.

986. Breytingartillögur við till. til þál. um aukin verkefni sveitarfélaga.

Frá félagsmálanefnd.

1. Tillgr. orðist svo:

Alþingi ályktar að skora á ríkisstjórnina að kanna skipulega í samvinnu við Samband íslenskra sveitarfélaga og landshlutasamtök sveitarfélaga hvernig best verði staðið að frekari tilfærslu á verkefnum og tekjustofnum frá ríkinu til sveitarfélaga og héraða.

2. Fyrirsögn till. verði: Till. til þál. um tilfærslu verkefna og tekjustofna frá ríki til sveitarfélaga og héraða.
Leiðsögumenn og endurskoðun reglugerðar um eftirlit með hópferðum erlendra aðila til Íslands Nefndarálit - þingskjal nr. 987

1989–90. – 1059 ár frá stofnun Alþingis.

112. löggjafarþing. – 159 . mál.

Sþ.

987. Nefndarálit um till. til þál. um leiðsögumenn í skipulögðum hópferðum erlendra aðila á Íslandi.

Frá atvinnumálanefnd.

Nefndin hefur fjallað um tillöguna. Bárust umsagnir um hana frá Bifreiðastjórafélaginu Sleipni, Birnu G. Bjarnleifsdóttur, forstöðumanni Leiðsöguskólans, Félagi íslenskra ferðaskrifstofa, Félagi leiðsögumanna, Ferðamálaráði Íslands og Norrænu ferðaskrifstofunni.

Nefndin telur rétt að breyta tillögunni á þann veg að samgönguráðherra verði falið að skipa nefnd sem hafi það hlutverk að endurskoða reglugerð nr. 175/1983, um eftirlit með skipulögðum hópferðum erlendra aðila til Íslands í atvinnuskyni. Í nefndinni eigi sæti fimm fulltrúar og eigi samgönguráðuneyti, umhverfisráðuneyti, Félag leiðsögumanna og Félag íslenskra ferðaskrifstofa hvert að tilnefni einn fulltrúa. Ferðafélög áhugamanna tilnefni síðan einn fulltrúa sameiginlega.

Eftir endurskoðunina skal reglugerðin m.a. fela í sér:

a. skilgreiningu á því hvað telst vera skipulögð hópferð,

b. að skylt verði að hafa leiðsögumann með starfsréttindi Ferðamálaráðs í hópferðum erlendra ferðamanna um landið sem skipulagðar eru í atvinnuskyni af íslenskum eða erlendum aðilum,

c. í hvaða tilvikum og með hvaða skilyrðum unnt væri að veita undanþágur til að ráða aðra í störf leiðsögumanna.

Nauðsynlegt er að hefjast handa um þessa endurskoðun sem fyrst þannig að ný reglugerð taki gildi eigi síðar en 1. janúar 1991. Einnig er gerð tillaga um breytta fyrirsögn þingályktunartillögunnar.

Nefndin leggur til að tillagan verði samþykkt með fyrrgreindum breytingum sem liggja fyrir á sérstöku þingskjali.

Danfríður Skarphéðinsdóttir sat fund nefndarinnar er samþykk þessari afgreiðslu málsins.

Matthías Á. Mathiesen og Geir Gunnarsson voru fjarstaddir afgreiðslu málsins.

Alþingi, 9. apríl 1990.

Árni Gunnarsson,

form., frsm.

Jón Kristjánsson.

Pétur Bjarnason.

Sólveig Pétursdóttir,

með fyrirvara.

Hreggviður Jónsson,

með fyrirvara.
Leiðsögumenn og endurskoðun reglugerðar um eftirlit með hópferðum erlendra aðila til Íslands Breytingartillaga - þingskjal nr. 988

1989–90. – 1059 ár frá stofnun Alþingis.

112. löggjafarþing. – 159 . mál.

Sþ.

988. Breytingartillögur við till. til þál. um leiðsögumenn í skipulegum hópferðum erlendra aðila á Íslandi.

Frá atvinnumálanefnd.

1. Tillgr. orðist svo:

Alþingi ályktar að fela samgönguráðherra að skipa nefnd til að endurskoða reglugerð nr. 175/1983 um eftirlit með skipulögðum hópferðum erlendra aðila til Íslands í atvinnuskyni. Í nefndinni eigi sæti fimm fulltrúar skipaðir af eftirfarandi aðilum: samgönguráðuneyti, umhverfisráðuneyti, Félagi leiðsögumanna, Félagi íslenskra ferðaskrifstofa og ferðafélögum áhugamanna. Ný reglugerð öðlist gildi eigi síðar en 1. janúar 1991.

2. Fyrirsögn till. verði: Till. til þál. um leiðsögumenn og endurskoðun reglugerðar nr. 175/1983, um eftirlit með skipulögðum hópferðum erlendra aðila til Íslands í atvinnuskyni.
Siglingaleið um Hornafjörð Nefndarálit - þingskjal nr. 992

1989–90. – 1059 ár frá stofnun Alþingis.

112. löggjafarþing. – 25 . mál.

Sþ.

992. Nefndarálit um till. til þál. um rannsókn á siglingaleið um Hornafjörð.

Frá allsherjarnefnd.

Nefndin hefur fjallað um tillöguna og fékk um hana umsagnir frá bæjarstjórn Hafnar í Hornafirði, Siglingamálastofnun ríkisins og vita- og hafnamálaskrifstofunni. Þá komu á fund nefndarinnar Hermann Guðjónsson, vita- og hafnamálastjóri, og Gísli Viggóson, forstöðumaður rannsóknardeildar vita- og hafnamálaskrifstofunnar.

Nefndin mælir með samþykkt tillögunnar með breytingu sem flutt er tillaga um á sérstöku þingskjali.

Alþingi, 23. apríl 1990.

Guðni Ágústsson,

form., frsm.

Jón Kristjánsson,

fundaskr.

Guðrún Helgadóttir.

Eggert Haukdal.

Ingi Björn Albertsson.

Kristinn Pétursson.

Karl Steinar Guðnason.